Helsinki 14.12.2004

Oikeusministeriö

Asia:	OM 31/41/2003
	OM028:00/2003
Holhouslainsäädännön tarkistamistyöryhmän mietintö
Lausuntopyyntö

Vanhustyön keskusliitto –Centralförbundet för de gamlas väl ry tuo esille seuraavaa:

Suomessa tulisi olla myös vaihtoehto edunvalvojalle ja tämä ehdotettu valtuutetun valinta on hyvä vaihtoehto.

Vanhusten määrä lisääntyy, samoin dementiaa sairastavien määrä, joten tulevaisuudessa asioiden hoitaminen tulee olemaan ongelma, jos tähän ei puututa ennakoivassa mielessä. Ongelmaksi vanhuksille muodostuu raha-asioiden ja muiden asioiden hoito sekä asioista päättäminen. 

Tärkeintä holhoustoimessa on Vanhustyön keskusliiton näkemyksen mukaan vanhuksen etujen suojaaminen.
Ensisijaisesti pitää ottaa huomioon vanhuksen itsemääräämisoikeus ennen kuin määrätään edunvalvoja tai muu valtuutettu hoitamaan hänen asioitaan. Niin kauan kuin vanhus on kykenevä hoitamaan omia asioitaan turvataan hänelle oikeus hoitaa omat asiansa. Kun hän ei enää kykene hoitamaan asioitaan annetaan hänen lähisukulaisillensa ( ensisijaisesti puoliso ja lapset ) valtuutus. 

 Vanhustyön keskusliiton näkemyksen mukaan on tärkeää, että läheiset ja kotipalveluhenkilökunta ilmoittavat maistraatille, jos vanhus ei enää itse kykene hoitamaan asioitaan. Olisi hyvä, jos vanhus voisi etukäteen järjestää asioidensa hoidon siltä varalta, että ei sairauden tai henkisen toiminnan häiriintymisen tai vastaavan syyn takia ole enää tähän kykenevä. Vanhuksen tulisi itse voida valita henkilö, joka voi toimia hänen valtuutettuna henkilönään ja hänen tulisi voida itse määritellä asiat, jotka hän haluaa valtuutetulle uskoa. Valtuutetun vastuu alkaisi siitä, kun vanhus ei sairauden, henkisen toiminnan häiriintymisen tai muun vastaavan syyn vuoksi kykene enää huolehtimaan asioistaan. Hoitotahto on myös tärkeä olla valmiina, jos ei enää pysty sanomaan mitä itse haluaa.

Tärkeää on vahvistamismenettely eli määrätään ajankohta milloin vanhus ei enää kykene itse hoitamaan omia asioitaan. Valtuutuksen antamiseen tulisi laatia lomake, joka täyttää lain vaatimukset. Holhousasioiden rekisteriin tulee merkitä, ketkä ovat valtuutettuja. Tärkeää olisi myös saada vanhuksen oikeudet takaisin, jos hän toipuu ja pystyy uudelleen hoitamaan omat asiansa.

Lailla tulisi voida estää valtuutettujen mahdolliset väärinkäytökset valtuuttajan kustannuksella. Mielestämme riittävä valvonta on tärkeää, jotta väärinkäytöksiä ei pääse tapahtumaan. On hyvä, jos holhousviranomaiselle tulee tehdä tili tehtävän hoitamisesta, näin voidaan estää väärinkäytökset. Laina-asiat ja osakkeiden myynti on erityisesti huomioitava, jotta näissä asioissa ei tapahdu väärinkäytöksiä.
Maistraatti voisi myös purkaa edunvalvoja sopimuksen eikä sitä tarvitsisi tehdä tuomioistuimessa, jos asia on riidaton. Tämä helpottaisi ja nopeuttaisi toimintaa. Vanhuksen  kuoltua edunvalvojalla tulee olla oikeus luovuttaa omaisuus kuolinpesän hallinnon hoidettavaksi.

Pirkko Karjalainen		Mervi Heikkinen
toiminnanjohtaja		järjestöpäällikkö